## El director general d’Inclusió insta a afrontar la lluita contra la pobresa des de “múltiples aliances amb la societat civil i la societat organitzada”

*** Pedro Carceller s’ha reunit amb la Coordinadora d’ONGD de la Comunitat Valenciana per a abordar les mesures que proposa el Consell en la lluita contra la pobresa i l’exclusió social
* Demana “conjuminar esforços per a atallar l’augment de l’empobriment que afecta un terç de la població i que ha augmentat des dels últims 5 anys del govern anterior”**

El director general d’Inclusió i Cooperació al Desenrotllament, Pedro Carceller, ha manifestat que “la lluita contra la pobresa no és una responsabilitat única de l’Administració, sinó que hem d’afrontar-la necessàriament des de múltiples aliances amb la societat civil i la societat organitzada”.

Pedro Carceller s’ha expressat així després de la reunió que ha mantingut amb la Coordinadora d’ONGD de la Comunitat Valenciana, amb motiu del Dia Internacional per a l’Erradicació de la Pobresa que se celebra este 17 d’octubre.

En la trobada s’han abordat, amb totes les entitats a les quals representa la Coordinadora, les mesures que proposa el Consell en la lluita contra la pobresa i l’exclusió social, entre altres assumptes. Esta cita, a més, se suma a altres convocades esta setmana per a tractar la lluita contra la pobresa, com la jornada ‘Drets per a la inclusió social activa’, organitzada per la Xarxa Europea de Lluita contra la Pobresa i l’Exclusió Social (AEPN) de la Comunitat Valenciana, i en les quals s’ha estat participant activament des de la Conselleria.

**Treball coordinat i transversal**

Davant d’esta situació, el director general ha detallat les mesures que el govern de Carlos Mazón ha emprés “des d’un treball coordinat i transversal en tots els nivells de l’Administració, dirigit des de la Vicepresidència i Conselleria de Servicis Socials, Igualtat i Vivenda”.

En primer lloc, ha informat que la Conselleria portarà a consulta pública les pròximes setmanes el text de l’avantprojecte de llei per a la millora de la renda valenciana d’inclusió, amb l’objectiu de convertir-la en una prestació promocional i d’inclusió, “perquè es convertisca en una verdadera prestació d’acompanyament encaminada a la inclusió real i efectiva, i que permeta, entre altres, la seua compatibilitat amb el treball”.

També ha subratllat el “ferm compromís” del Consell per a treballar de manera conjunta amb les entitats del tercer sector i “generar així accions concretes que ajuden a erradicar esta situació de pobresa”.

En este sentit, ha posat com a exemple la importància que ha tingut la col·laboració amb les entitats socials en la tramitació de la llei del voluntariat, aprovada esta setmana pel Ple del Consell, i la primera llei del tercer sector, la jornada participativa del qual se celebrarà la setmana pròxima, assegurant que “les aliances són imprescindibles per a acompanyar cada persona que ho necessita”.

Respecte a la llei del voluntariat ha valorat el treball participatiu conjunt que s’ha desenrotllat “per a arribar a solucions reals”. A més, ha destacat que la llei del tercer sector permetrà reconéixer com a entitats col·laboradores de l’administració les entitats del tercer sector d’acció social, “la qual cosa les ajudarà a exercir el seu treball amb la confiança, la seguretat i la garantia del seu manteniment”.

Una altra de les qüestions que ha destacat Carceller és el programa bàsic d’aliments europeu, dotat amb 15 milions d’euros i que la Generalitat va posar en marxa el mes de juny passat beneficiant les famílies amb menors que en pitjor situació social es troben.

Així mateix, ha avançat que el seu departament treballa en l’elaboració de la primera estratègia contra el sensellarisme, “amb l’objectiu de lluitar contra la pobresa més invisible, acompanyant les persones més excloses de la nostra societat en la seua inclusió”. Sobre este tema ha afegit que s’estan augmentant el nombre de places en recursos residencials per a estes persones en situació d’extrema vulnerabilitat “i així ha quedat reflectit en la convocatòria d’ajudes”.

A això se sumen subvencions per valor de 50 milions d’euros dirigides a la lluita contra la pobresa i l’exclusió social a la Comunitat Valenciana.

D’altra banda, respecte a les accions encaminades a Cooperació al Desenrotllament, Carceller ha recordat que el seu departament, durant l’últim any, va beneficiar més de 2,5 milions de persones de manera directa en 52 països.

Altres ajudes per a combatre la pobresa a la Comunitat Valenciana des de tots els àmbits del Consell són les destinades a emergència social de les persones o unitats familiars que es troben en situació de vulnerabilitat; els programa família i infància; les del cicle d’educació de 0-3 anys; les beques menjador en els cicles obligatoris; o les bones pràctiques de lluita contra la pobresa infantil.

Fecha: 17/10/2024